กรณ์-โต้งสวนคนละหมัด“กองทุนเงินออม”
"กรณ์-กิตติรัตน์" โต้ประเด็นการตั้งกองทุนเงินออมแห่งชาติ กรณ์ชี้ผู้ประกอบการเสียโอกาส โต้งยันช้าได้แต่ต้องรอบคอบ
29 พ.ค. 2556

"กรณ์-กิตติรัตน์" โต้ประเด็นการตั้งกองทุนเงินออมแห่งชาติ กรณ์ชี้ผู้ประกอบการเสียโอกาส โต้งยันช้าได้แต่ต้องรอบคอบ
การอภิปรายร่างพ.ร.บ.งบประมาณรายจ่ายประจำปี 2557 เมื่อวันที่ 29 พ.ค.เป็นอีกหนึ่งสังเวียนที่นายกรณ์ จาติกวณิช ส.ส.บัญชีรายชื่อ พรรคประชาธิปัตย์ ปะทะคารมกับนายกิตติรัตน์ ณ ระนอง รองนายกฯและรมว.คลัง ตั้งแต่การทวงถามความรับผิดชอบของนายกิตติรัตน์ต่อโครงการรับจำนำข้าวเปลือกปีแรกที่มีผลขาดทุน 2.6 แสนล้านบาท 
ถัดมาช่วงบ่าย นายกรณ์ นั่งโต๊ะแถลงข่าวว่ายื่นถอดถอนนายกิตติรัตน์ ในฐานะรมว.คลังต่อประธานวุฒิสภาบ่ายวันนี้ (30 พ.ค.) กรณีไม่ปฏิบัติตามกฎหมายเกี่ยวกับการจัดตั้งกองทุนเงินออมแห่งชาติ (กอช.) ภายในกรอบเวลา 360 วันหลังพ.ร.บ.กองทุนการออมแห่งชาติ พ.ศ. 2554 มีผลบังคับใช้ แต่ล่วงเลยมากว่า 1 ปีแล้ว แต่รมว.คลังยังไม่ดำเนินการ 
เพราะการไม่ปฏิบัติตามกฎหมายของนายกิตติรัตน์ ส่งผลให้ผู้ประกอบอาชีพอิสระและผู้ที่มีอายุ 50 ปีที่มีสิทธิสมัครเป็นสมาชิกกองทุนฯ 12 ล้านคนต้องเสียโอกาสเข้ากองทุน ขณะที่ไม่ปฏิบัติตามกฎหมายฉบับนี้เท่ากับนายกิตติรัตน์ไม่เคารพอำนาจนิติบัญญัติ ทำให้ฝ่ายนิติบัญญัติจึงจะต้องรักษาศักดิ์ศรีไม่ให้ฝ่ายบริหารมาเหยียดหยาม 
จากนั้นนายกิตติรัตน์ นั่งโต๊ะตัวเดียวกัน แต่คนละเวลา ให้สัมภาษณ์ตอบโต้ว่า เหตุผลกระทรวงคลังยังไม่จัดให้มีกองทุนเงินออมฯสรุปได้ 4 คือ 1.กฎหมายกองทุนเงินออมฯยังไม่มีความรอบควบ เช่น หลักปฏิบัติกรณีผู้ประกอบอาชีพอิสระที่ส่งเงินออมเข้ากองทุน แต่เมื่อประกอบอาชีพอื่นๆและได้สิทธิในกองทุนอื่นๆจะยังได้สิทธิในกองทุนหรือไม่อย่างไร  
2.กฎหมายกองทุนเงินออมกำหนดให้ผู้ที่ส่งเงินเข้ากองทุนจะได้รับเงินหลังอายุครบ 60 ปีในรูปเงินบำนาญรายเดือนเท่านั้น แต่กฎหมายกองทุนการออมฯที่กระทรวงการคลังกำลังแก้ไข จะเปิดช่องให้มีการเลือกรับเป็นเงินบำเหน็จก้อนเดียวหรือเงินบำนาญก็ได้ 
3.ปัจจุบันมีการกฎหมายดูแลผู้ประกอบอาชีพอิสระหรือแรงงานนอกระบบภายใต้กฎหมายประกันสังคม ม.40 ที่ให้ผู้ประกอบอาชีพอิสระสมทบเงินเข้ากองทุนประกันสังคมและได้รับสิทธิ์ประโยชน์ตามที่กำหนดได้ แต่พบว่าที่ผ่านมามีผู้สมัครเข้าร่วมน้อยมาก ซึ่งต้องไปหาสาเหตุว่าเป็นเพราะเหตุใด เพื่อนำมาใช้ปรับปรุงกฎหมายกองทุนเงินออมแห่งชาติ
และ4.บทเรียนจากกองทุนบำเหน็จบำนาญข้าราชการที่กำหนดอัตราผลตอบแทนขั้นต่ำให้สมาชิกกบข. แต่ที่สุดแล้วกองทุนกบข.ไม่สามารถให้ผลตอบแทนแก่สมาชิกตามที่กฎหมายกำหนดได้ และกฎหมายกองทุนเงินออมก็เช่นกันที่กำหนดผลตอบแทนขั้นต่ำเอาไว้ ก็เกรงว่ากองทุนเงินออมจะซ้ำรอยกับกองทุนกบข.ที่เป็นปัญหาให้ต้องแก้กันถึงวันนี้
นายกิตติรัตน์ ย้ำว่า การจัดให้มีกองทุนเงินออมต้องทำให้รอบคอบ แม้จะช้าไปบ้าง แต่ต้องทำให้รอบคอบจะได้ไม่เกิดปัญหาในอนาคต ทั้งสำทับว่าผู้ที่มีสิทธิเข้าร่วมกองทุนนี้ภายใน 360 วันนับแต่กฎหมายบังคับใช้นั้น จะได้รับสิทธิย้อนหลังทุกคน เพราะเจตนารมณ์กฎหมายให้สิทธิกับทุกคนที่มีสิทธิเข้ากองทุนเงินออม ไม่ใช่ตีความตามตัวอักษร